**Ūsiņš.**

1.*E. Dinsberģis Dundagā. «Bērnu Pastiniekā» 1868. g, nr. 1. - 4. LP, VII, I, 310, 1.*

Vecās pasakās dzirdēts stāstam, ka labi zirgu saimnieki Jurģu dienā gaili pār auzām kāvuši un tad tās auzas devuši zirgiem ēst, lai pa vasaru brangi turētos. Rādavietis vēl Dundagā raksta, ka Jurģu rītā saimniekam zirgu silē jākauj melns gailis, lai zirgi labi barotos, no slimībām izsargātos.

**Ūsiņš.**

2. *Raudaviete Bērzaunē. D. Ozoliņa "Svētku laiki,", Etn. Il, 1892. LP, VII, I, 311, 6.*

Jurģu rītā nebijis brīv nevienam iet papriekšu no istabas ārā, kamēr pats saimnieks nav apstaigājis ap māju. Viņš kāvis melnu gaili vai vistu, kuru asinis tecinājis zirgu silē un pie kūts durvim. Iekšas izņēmis un uzlicis uz akmens, sacīdams: «Še, Dieviņ, tava daļa!» Gaļu vārījuši paši brokastim.

**Ūsiņš.**

3.*Vesmanis. "Balss", 1889. g. nr. 39. LP, VIl, I, 311, 8.*

Katrs mājas tēvs mēdza vecos laikos kaut kādu sivēnu un kādu gaili Jurģu rītā «ļaunam garam» upurēt. Kas nebija tik turīgs, ka varēja kaut abus, tas kāva gaili, jo tā nedrīkstēja trūkt. Pie tam to darīja tik agri, ka jau priekš saules lēkšanas varētu pamieloties «ļaunais gars» un nesūtītu nelaimi lopiem, piem kam mājas māte mēdza dziedāt:

«Ai, Jurģīt', Ūsenīt',

Baŗo sirmos kumeliņus:

Sukādams, barodams,

Sēsties siles galiņā ! »

**Ūsiņš.**

4. *Fr. Mūrnieks Valkas apr. Lejas pag. Kurmjos. Brīvzemnieka kr. LP, Vll, I, 311, 9.*

Mārtiņu vakaru kāva divi gaiļus un izvārīja. Pirmo izvārīto gaili paņēma saimnieks, aizgāja ar puišiem uz zirgu stalli, grieza no gaiļa trīsdeviņas reizes: no spārnu galiem, nagiem, knābļa u. t. pr., un svieda nogrieztos gabaliņus aiz zirgu silēm, sacīdams ik reizes: «Še tev, Ūsiņ, ēd, ko gribi un sargā manus zirgus no vainām, lāstiem, burviem!» To padarījis, nu tikai drīkstēja atlikumus no gaiļa ēst un padzīrot tai vakarā. Saimnieces atkal tai vakarā otru gaili ziedoja kūtīs Māriņai (Laimai), gluži tāpat kā saimnieks Ūsiņam.

**Ūsiņš.**

5. *Reķis Rendā, Brīvzemnieka kr. LP, VlI, I, 312, 1l.*

Miķeļa vakaru zirgi apkopjami tā. Pīlāgs, kas Jāņu vakarā nocirsts un uz zirgu staļļa paglabāts, šinī vakarā nonesams staļļa gaņģī un tur noliekams. Zirgiem nu auzas jāieber līdz ar Jāņu zālēm silē, tad zirgi pa vienam stallī vedami un ačgārniski stelliņģī iegrūžami. Kad nu zirgs apgriezies sāk ēst, tad pieejams pie siles, izņemams snipšķītis auzu un zirgam pār muguru pārvelkams; beidzot zirgam uz krusta uzsitams. Tā jādara ar katru zirgu trīs reizes, tad skauģi zirgiem nepietiks.

**Ūsiņš.**

6.*Mangaļu skolotājs V Ozoliņš Vestienā. LP, Vil, I, 313, 1.*

Agrāki mēdza, pavasarī pirmo reizi pieguļā jājot, olas vārīt. Pieguļnieks (puika) reiz savu olu neapēdis, bet ielicis cerā, teikdams: "Lai barojas šogad mans zirgs tāds apaļš kā ola!» Otrā pavasarī šis pats puika olu apēdis un nu tā saslimis pieguļā, ka turpat nāve klāt. Tad ieģiduši: tas esot par to, ka pērn olu cerā licis, šogad ne. Tādēļ steigšus ielikuši olu cerā un nu atspirdzis puika. Gluži tāpat bijis ganu skuķim, kas Jurģu rītā gaļas gabalu, nevarēdama apēst, pakārusi kārkliņā.

**Ūsiņš.**

7. *P. Tortus Jaun-Laicenē. D. Ozoliņa "Svētku laiki". Etn. Il, 1892. LP, Vll, I, 314, 4*

Pavasari pirmo reizi pieguļā jājāj ar stiķiem. Ja tad zirgs klūp, jājāj atpakaļ, jo tā nakts Ūsiņam tad nepatikusi. Pirmajā naktī pieguļā vajadzējis Ūsiņam par godu ēst olas ar gaļu un kuŗš vairāk nesis, to viņš vairāk svētījis. Pirmā naktī pieguļā vajadzējis apaušus svilināt uz pīlādža uguns, tad Ūsiņš neļāvis lietuvēnam zirgus jāt.

**Ūsiņš.**

8. *K. Kalniņš Lilienfeldē. Brīvzemnieka kr. LP, Vll, i, 314, 4.*

Jurģu nakti - lai ganības arī būtu sniegainas, ledainas jāj visi pieguļā. Katram pieguļniekam butele brandvīna līdz. Pieguļas vietā zirgus sapin, sakur uguni un liek olas vārīt. Katram zirgam sava ola aizzīmēta. Kas ar kuŗu zirgu strādā, tas tā zirga olu laupa. Ja olas kaula (čaumala) labi atlec, tad zirgam labi, bet ja kāda zirga olai kaula neatlec, tas zirgs tad izmijams, pārdodams: citādi tas tikpat nosprāgs jeb to nozags. Pēc tam liek uz ugunskura biezputru ar cūkas galu vārīt. Kad izvārītā, tad salasās visa saime un ēd. Ja dažreiz par daudz auksts laiks, tad biezputru mēdza arī mājā izvārīt, bet pieguļā tā bija visnotaļ aiznesama un tur tikai ēdama. Trūkt no māju saimes pie ēdiena neviens nedrīkstēja - pat bērni ne. Tad meitas un sievas apdzied Jurģi ar daudz dziesmām. Katram, kas vasarā pieguļā jās, saimniece iedod lupatā puļķi. Pēc vakariņām tos puļķus sviež ugunī un saka: «Še tev, 'guntiņ', Labrenci, atdodam, lai mums pieguļā nesadeg ne apavi, ne drānas, ne apauši.» Rītā agri jāj uz mājām. Saimnieks paņem gaili, ienes zirgu stallī, nokauj un katrā zirga silē ietecina pa lāsītei gaiļa asinis: tad nosviež gaili zem siles, lai nospirinē. Kauto gaili saimniece izvāra brokastī un pieguļnieki to apēd, tad zirgi ganās un barojas kā gaiļi.

**Ūsiņš.**

9. *J. Kraujš Jaun-Rozē. D. Ozoliņa «Svētku laiki». Etn Il, 1892. LP, VlI, I, 315, 5.*

Agrāk ganīja - cik vien māju pieguļnieki varēja savienoties - zirgus pa naktim kopā. Lai pieguļniekiem pašiem nebūtu miegs daudz jākavē, kā lai būtu spirgti strādnieki, tad zirgu nakts ganīšanai pieņēma kopēji zirgu ganu, ko arī par zirgu ganu sauca (Igauņu robežnieki par karjaci). Ap Jurģi arvienu sāka pieguļā jāt. Tad arī gans stājās klāt. Pirmā pieguļā jāšana bija īsta svētku diena, kuŗu nosauca par pieguļnieku svētkiem. Uz šo dienu sataisījās, kā jau uz svētkiem. Pieguļniekiem gājuši arī saimnieki līdz, lai kopā ar puišiem svētkus nosvētītu. No mājas paņēma līdz, olas -- vismaz katra zirga kājai pa olai - citi saka: uz katra zirga pa desmit. Bez tam vēl ņēma līdz maizi; miltus, taukus un pienu, ko pieguļā pantāgu taisīt un ēst. Bez tam vēl paņēma vienu olu šim nolūkam. Tik ko visi zirgi bij sadzīti mežā, vai pļavā, tad zirgu gans, šo olu paņēmis un ar to gājis trīsreiz visiem zirgiem apkārt. To padarījis sviedis olu zirgu vidū. Ja ola palikusi vesela, tad zirgi bija visu vasaru veseli, bet ja pārplīsa, tad droši nelaime priekšā. Ja tā pārplīsa, tad lūkoja visvisādi briesmām pretim. strādāt. Ja ola palika vesela, tad tūliņ pagatavoja pieguļnieku svētku mielastu, ko ēda, uzdzerdami alu un brandvīnu. Paēduši, visu nakti priecājās un līksmojās līdz diena ausa. Spēlēja arī: mūziku, ja kāds prata.

Ziemeru pagastā šo ierašu vēl neilgi atpakaļ piekopa. Tur pie šādiem svētkiem arī sievietes piedalījās.

**Ūsiņš.**

10.*Blūms Jaun-Rozē. D. Ooliņa «Svētku laiki». Etn. Il, 1892. LP, Vll, I, 316, 7.*

Jaun-Laicēnos un Jaun-Rozē Jurģu svētku ieraša pārgājusi no Jurģiem uz vasaras svētku pirmo vakaru, kur vēl priekš nedaudz gadiem dažās vietās (Tīlānos) šos svētkus svētījuši. Vasaras svētku vakarā jeb naktī pieguļnieki ir tāpat darījuši kā Jurģu naktī. Domājams, ka laikam tādēļ uz vasaras svētkiem šie pieguļnieku svētki pārgājuši, ka ap Jurģiem dažreiz vēl ļoti maza zāle un otros svētkos vaļas izgulēties - nav jākavē caur šiem svētkiem darbu dienas:

Kad agrāk jāja Jurģu dienā pirmo reizi pieguļā, tad mēdza sviest kādu lupatu ugunī un to sadedzināt, lai metējam visā vasarā pieguļā nesadegtu drēbes.

**Ūsiņš.**

12.*A. Bīlenšteins Lubānā. «Johannisfest de Letten», 26. lpp. LP, Vll, I, 317, 12.*

Vasaras svētkos mēdza saimnieki, kam kopējas ganības, kopā ar puišiem uz turieni pieguļā jāt, ar uguns pagalēm un maizes kulēm skriet zirgiem apkārt un tad ugunskurā, kādā ar asu mietu izsistā caurumā ieliet upuri pieguļnieku mātei, dievietei, pagatavotu no alus, brandvīna, gaļas, olām, siera, piena, miltiem un taukiem. Tai pašā caurumā arī vesela ola jau iepriekš bija iesviesta. Pēc tam pār caurumu uzkurināja gaišas ugunis un ēda un dzēra. Par ēdienu bija turpat ceptais pantāgs. Kas no pantāga palika pāri, to ēda rītā, bet nevis ar maizi - bez tās. Šis upuris pasargā no vilkiem, slimībām un cita ļaunuma. Un kuŗš no kopā piederošiem saimniekiem no šās ierašas atraujas, tā zirgam labi neklājas.

**Ūsiņš.**

14. *J. Kalniņš Garkalnē. Brīvzemnieka kr. LP, Vll, I, 318, 17.*

Kad pavasarī pirmo reizi laida zirgus jeb arī lopus laukā, tad paklāja sarkanu drānu kūts padurē, lai ļaunums nepiesitas. Kad zirgi jeb arī lopi no kūts izlaisti, tad nes vistas olu trīsreiz ap zirgu, lopu pūli riņķī un atslēgas arī. Pēc tam olu ņem atslēgām 3 reiz apkārt un atdod tik olu, tik atslēgas ganam. Gans olu paglabā visu dienu kārklu krūmā, atslēgas visu dienu nēsā līdz. Vakarā olu un atslēgas noliek uz galda. Ola dara to labumu, ka tad zirgi, lopi ir apaļi kā ola, un atslēgas to labumu, ka zirgi, lopi ganībās neklīst. Nu vakarā ēda maltīti. Kamēr ēda, uzsēja zirgiem galvas pie mieta tik augstu, cik vien varēja, lai zirgi būtu stalti un galvu nēsātu augstu. Kad gani vakarā mājā pārnāca, tos aplēja ar ūdeni, lai ganos nesnaustu. Ja gani izsargājās no aplējuma, tad pie galda atkal tos aplēja ar ūdeni. Tādu liešanos sauca par rumelēšanos.

*Piezīme.* Lepiņš no Engures aprakstījis tādu pašu ierašu. L. P.

**Ūsiņš.**

17.*P. Tortuss Jaun-Laicenē. D. Ozoliņa «Svētku laiki». Etn. Il, 1892, 104. LP, VlI, I, 364, 1.*

Priekš ļoti ilgiem gadiem bijis starp Jaun-Laicenes muižu un tagadējo Majora skolu, kalnā, pa kreisi roki, Sniķera ciemats. Vēl tagad kalnu sauc par Sniķera kalnu. Sniķera mājā bijis Ūsiņa tēls, no akmens izcirsts. Ūsina tēls bijis uzstādīts bišu dārzā priekš tam uztaisītā vietā un viņam ziedojuši visos svētkos, tādēļ arī Sniķera tēvam bijuši labākie zirgi un pilns dārzs bišu. Kad Apukalnā ietaisīta baznīca un iecelts mācītājs, tas Ūsiņu licis ierakt zemē. Pēcāki kāds to izracis un nolicis vecā vietā, bet tas palicis akls. Tad ņēmuši Ūsiņu aizveduši un ierakuši Dēliņa kalnā. No tā laika Sniķela mājas sākušas nīkt un pēdīgi izputējušas, ka tagad pat no laužu atmiņas izzudušas. Tikai ļoti veci cilvēki, kuri jau pa daļai izmiruši, pieminēja Sniķera mājas un Ūsiņu. Tagadējā paaudze to pavisam aizmirsusi. Man tā stāstīja kāds vecs sirmgalvis.

*Piezīme.* Teika ir drusku saīsināta, atmetot dažus neticamus sīkumus. Arī tā šis ziņas uzņemamas drusku ar kritiku. P. Š.

**Ūsiņš.**

18.*Jānis Balodis Valkas apr. Lizuma Gūžīlu Vanagu mājā. Brīvzemnieka kr. LP. Vll, I, 352, 1.*

Pie Lizuma K. mājas atrodas vēl šodien kupls lazdu krūms, zem kura kupliem zariem sanests pilnīgi divi vezumi sīku akmentiņu. Pie šā lazdu krūma ziedots Ūsiņam.

**Ūsiņš.**

19. *J. Balodis Lizuma Gūžīlu m. LP, Vll, I, 353, 5.*

Kādu versti no Lizuma K. mājas atrodas G. māja. G. mājinieki bijuši aplam nabagi: dienām nebijis ko mutē bāzt. Un tā nu vienreiz G. mājas 12 gadu vecais saimnieka dēlēns izsalkumā pievilcies Pie Ūsiņa lazdu krūma un no ziedojuma pilnus nagus paņēmis. Pārnesis mājā - vecāki prasījuši: «Kas tā par maizi? Tā un tā izteicis. Tad vecāki par to pārbijušies un bārušies uz puiku: «Tu visus mūs nelaimē iegrūdīsi ! Labāki, lai mēs bada nāvē mirstam, nekā visa laba un ļauna devējam, Ūsiņam, ko atraujam. Kā tūlīt nes visu atpakaļ! Un lai gars Ūsiņš par tevi ir žēlīgs, ja tu ko esi apēdis!» Puika galvu nokāris ar visām dāvanām aizvilcies atpakaļ.